Anticlericalismus
Vocabulo anticlericalismi generatim significatur odium quoddam vel infensus in clericos mentis habitus, qui praesertim communitates Christianas afficit quae sacerdotium ministeriale a statu laicorum distinctum servant. Anticlericalismus est praecipue aevi moderni res et cleri influxui in hominum societate adversatur, ut puta in Franciae rerum statu saeculo XVIII conservando vel, quantum ad Italiam saeculi XIX attinet, in potestate paparum temporali defendenda. Quaedam anticlericalismi genera originem trahere etiam possunt ab alicuius religionis qua talis odio vel ab eiusdem praeceptorum contemptu.